b'\n_START_ARTICLE_\nDimmal\xc3\xa6tting\n_START_SECTION_\nHistorie\n_START_PARAGRAPH_\nAvisen ble f\xc3\xb8rst utgitt med et pr\xc3\xb8venummer den 8. desember 1877. Den 5. januar 1878 utkom det f\xc3\xb8rste ordin\xc3\xa6re nummeret, og avisen het i begynnelsen Amtstidene for F\xc3\xa6r\xc3\xb8erne. Inntil 1910 var avisen utelukkende skrevet p\xc3\xa5 dansk. Mellom 1910 og 1947 var avisen tospr\xc3\xa5klig, og siden var i \xc3\xb8kende grad skrevet p\xc3\xa5 f\xc3\xa6r\xc3\xb8ysk. I 1978 forsvant undertittelen Amtstidene for F\xc3\xa6r\xc3\xb8erne. I den f\xc3\xa6r\xc3\xb8yske spr\xc3\xa5kstriden erkl\xc3\xa6rte ikke avisen seg som prinsipielle motstandere, men oppfordret gjerne til moderasjon i utbredelse av f\xc3\xa6r\xc3\xb8ysk spr\xc3\xa5k p\xc3\xa5 bekostning av dansk. Det f\xc3\xa6r\xc3\xb8yske navnet Dimmal\xc3\xa6tting ble opprinnelig foresl\xc3\xa5tt av filologen V.U. Hammershaimb. Dimmal\xc3\xa6tting kommer fra dimmi, \xc2\xabm\xc3\xb8rke\xc2\xbb, og l\xc3\xa6tting, utledet fra verbet at l\xc3\xa6tta, \xc2\xab\xc3\xa5 lette\xc2\xbb. Uttrykket dimmi\xc3\xb0 l\xc3\xa6ttir, bokstavelig \xc2\xabm\xc3\xb8rket letter\xc2\xbb, betyr \xc2\xabdaggry\xc2\xbb eller \xc2\xabdemring\xc2\xbb._NEWLINE_F\xc3\xb8rst utkom avisen kun p\xc3\xa5 l\xc3\xb8rdager, men fra 1911 ogs\xc3\xa5 p\xc3\xa5 onsdager. Fra 1920-\xc3\xa5rene ble avisen utvidet fra fire til seks sider, fra 1970 utkom avisen tre dager i uken med minst \xc3\xa5tte sider, og fra 1996 til 2013 utkom Dimmal\xc3\xa6tting fem dager i uken. Fra 2005 var tirsdagsutgaven gratis. Toppnoteringen i netto opplagstall var 13\xc2\xa0300 i 1991._NEWLINE_I 1919 ble eierskapet overf\xc3\xb8rt til utgiverselskapet p/f Dimmal\xc3\xa6tting, som ved konkursen var F\xc3\xa6r\xc3\xb8yenes eldste aksjeselskap. Aksjemajoriteten i selskapet var i 90 \xc3\xa5r eid av Samuelsen-familien i T\xc3\xb3rshavn, i 50 \xc3\xa5r med redakt\xc3\xb8r Georg L. Samuelsen i spissen._NEWLINE_P/f Dimmal\xc3\xa6tting eide trykkeriet Prentmi\xc3\xb0st\xc3\xb8\xc3\xb0in, hvor den konkurrerende avisen Sosialurin ogs\xc3\xa5 trykkes. Dette er det eneste st\xc3\xb8rre avistrykkeriet p\xc3\xa5 \xc3\xb8yene, bortsett fra det lille trykkeriet som eies og kun brukes av lokalavisen Nor\xc3\xb0l\xc3\xbdsi\xc3\xb0 i Klaksv\xc3\xadk. Etter konkursen eies Prentmi\xc3\xb0st\xc3\xb8\xc3\xb0in av konsernet NEMA sammen med Sosialurin. P/f Dimmal\xc3\xa6tting eide ogs\xc3\xa5 majoriteten av aksjene i boktrykkeriet F\xc3\xb8roya Prent, som er F\xc3\xa6r\xc3\xb8yenes st\xc3\xb8rste, de nettbaserte firma- og skipsregistrene Vinnuvitan.biz og Skipalistin samt reisebyr\xc3\xa5et Vikut\xc3\xbar._NEWLINE_I 2008 kj\xc3\xb8pte p/f Dimmal\xc3\xa6tting alle aksjene i de to avisene Vinnuvitan og Vikubla\xc3\xb0i\xc3\xb0. Senere samme \xc3\xa5r ble begge avisene nedlagt som f\xc3\xb8lge av den internasjonale finanskrisen, som ogs\xc3\xa5 rammet selve Dimmal\xc3\xa6tting hardt. I 2010 ble p/f Dimmal\xc3\xa6tting i sin helhet solgt til investeringsselskapet p/f L\xc3\xb8kir, som i sin tur var eid av BankNordik, p/f Kr\xc3\xbanborg, p/f Tjaldur og islandske L\xc3\xa6kir Capital. Senere samme \xc3\xa5r ble alle aksjene solgt til investeringsselskapet sp/f Rey\xc3\xb0berg, eid av bankmannen Ey\xc3\xb0finn Rey\xc3\xb0berg. Etter sin siste utgave den 13. september 2013 ble p/f Dimmal\xc3\xa6tting begj\xc3\xa6rt konkurs i oktober._NEWLINE_I august 2014 ble det kjent at flere tidligere ansatte i Dimmal\xc3\xa6tting arbeidet for \xc3\xa5 utgi en ukeavis med samme navn og redaksjonelle profil. Fra 10. oktober 2014 har avisen utkommet som ukeavis p\xc3\xa5 fredager med Sveinur Tr\xc3\xb3ndarson som redakt\xc3\xb8r.'